ΓΡΑΠΤΗ ΕΡΩΤΗΣΗ E-0417/97 υποβολή: Ernesto Caccavale (UPE), Alessandro Danesin (UPE), Giacomo Leopardi (UPE), Riccardo Garosci (UPE), Antonio Tajani (UPE), Guido Viceconte (UPE), Gian Boniperti (UPE) και Franco Malerba (UPE) προς την Επιτροπή (13 Φεβρουαρίου 1997)

Θέμα: Ιδιωτικοποίηση της Stet

Η ιταλική κυβέρνηση είχε δεσμευθεί στο πλαίσιο της Ευρώπης, σε συνδυασμό με την απορρόφηση του χρέους του Εθνικού Ινστιτούτου για τη Βιομηχανική Αναδιάρθρωση, να προχωρήσει στην εκχώρηση και ιδιωτικοποίηση της εταιρείας Stet, λαμβάνοντας επί πλέον υπόψη τις ευρωπαϊκές ρυθμίσεις στον τομέα του ανταγωνισμού και της ελευθέρωσης του τομέα των τηλεπικοινωνιών.

Πρόσφατα, ασκώντας τις δημοκρατικές εξουσίες του, το ιταλικό κοινοβούλιο απέρριψε το διάταγμα που πρόβλεπε την απόσπαση της εταιρείας Stet από το Εθνικό Ινστιτούτο για τη Βιομηχανική Αναδιάρθρωση ως προκαταρκτικό όρο μιας εν συνεχεία ιδιωτικοποίησης.

Ο νόμος για τον προϋπολογισμό του 1997 εξ άλλου προβλέπει τον άμεσο έλεγχο της εν λόγω επιχείρησης από το κράτος.

Λαμβάνοντας υπόψη ότι ο άμεσος έλεγχος της επιχείρησης από το κράτος δεν υπόκειται πλέον σε ειδικές διαδικασίες ούτε σε χρονικούς περιορισμούς οποιουδήποτε τύπου, είναι δυνατόν να εντοπιστεί στην ενέργεια αυτή κρατική ενίσχυση αντίθετη προς τις διατάξεις της Συνθήκης ΕΟΚ άρθρο 90 και άρθρο 92 Συνθήκη της Ρώμης;

Σκοπεύει η Επιτροπή να συνεχίσει να θεωρεί έγκυρη τη συμφωνία με την ιταλική κυβέρνηση όσον αφορά την απόσβεση του χρέους του Εθνικού Ινστιτούτου για τη Βιομηχανική Αναδιάρθρωση;

Κοινή απάντηση του κ. Van Miert εξ ονόματος της Επιτροπής στις γραπτές ερωτήσεις E-0291/97 και E-0417/97 (20 Μαρτίου 1997)

Στο πλαίσιο της δέσμευσης που ανέλαβε η Ιταλία ((ΕΕ C 267, 2.10.1993 )) να μειώσει το χρέος της IRI, η μεταβίβαση της STET στο Δημόσιο πληροί τους απαραίτητους όρους για την τήρηση της εν λόγω υποχρέωσης και της παράτασής της.

Όσον αφορά την ψηφοφορία του Κοινοβουλίου για το διάταγμα STET, οι ιταλικές αρχές ανακοίνωσαν ότι δεν θα επανεξετάσουν το θέμα της μεταβίβασης της STET στο Δημόσιο. Η μεταβίβαση έχει ήδη πραγματοποιηθεί βάσει του άρθρου 2, παράγραφος 182 της σχετικής με το δημοσιονομικό νόμο πράξης, με την οποία εξασφαλίστηκαν οι προϋποθέσεις για την αγορά από το Δημόσιο.

Η εν λόγω πράξη δεν περιέχει στοιχεία κρατικής ενίσχυσης στο βαθμό που το Δημόσιο καταβάλλει, για την αγορά της συμμετοχής της IRI στην STET, την τρέχουσα τιμή, η εκτίμηση της οποίας ανατέθηκε σε ανεξάρτητους συμβούλους.

Ο μηχανισμός μεταβίβασης στο δημόσιο προβλέπει ότι η προσωρινή ελάχιστη αξία της μεταβιβασθείσας συμμετοχής καθορίζεται σε 14.530 εκατ. λιρέτες και ότι η εν λόγω αξία μπορεί να αναπροσαρμοστεί εφόσον οι σύμβουλοι κρίνουν ότι είναι υψηλότερη.

Σε περίπτωση που από την εκτίμηση των συμβούλων προκύψει μία αξία χαμηλότερη της ελάχιστης καθορισθείσας, η εξεταζόμενη πράξη θα περιέχει στοιχεία κρατικής ενίσχυσης τα οποία πρέπει να εξεταστούν από την Επιτροπή υπό το πρίσμα των διατάξεων του άρθρου 92 της συνθήκης ΕΚ.

Η ισχύς της εκτίμησης των ανεξάρτητων συμβούλων μπορεί να επιβεβαιωθεί, μεταξύ άλλων, από την τρέχουσα τιμή, εφόσον το χρονικό διάστημα που θα μεσολαβήσει μεταξύ της εκτίμησης και της διάθεσης των μετοχών STET στην αγορά από το Δημόσιο, θα είναι σχετικά μικρό.